amanoisuno/poet huggingface dataset:
駕出長安 王昌齡
聖德超千古，皇風扇九圍。天回萬象出，駕動六龍飛。淑氣來黃道，祥雲覆紫微。太平多扈從，文物有光輝。
駕幸河東 王昌齡
晉水千廬合，汾橋萬國從。開唐天業盛，入沛聖恩濃。下輦回三象，題碑任六龍。睿明懸日月，千歲此時逢。
胡笳曲 王昌齡
城南虜已合，一夜幾重圍。自有金笳引，能沾出塞衣。聽臨關月苦，清入海風微。三奏高樓曉，胡人掩涕歸。
潞府客亭寄崔鳳童 王昌齡
蕭條郡城閉，旅館空寒煙。秋月對愁客，山鐘搖暮天。新知偶相訪，鬥酒情依然。一宿阻長會，清風徒滿川。
和振上人秋夜懷士會 王昌齡
白露傷草木，山風吹夜寒。遙林夢親友，高興發雲端。郭外秋聲急，城邊月色殘。瑤琴多遠思，更為客中彈。
送李擢游江東 王昌齡
清洛日夜漲，微風引孤舟。離腸便千里，遠夢生江樓。楚國橙橘暗，吳門煙雨愁。東南具今古，歸望山雲秋。
沙苑南渡頭 王昌齡
秋霧連雲白，歸心浦漵懸。津人空守纜，村館複臨川。篷隔蒼茫雨，波連演漾田。孤舟未得濟，入夢在何年。
客廣陵 王昌齡
樓頭廣陵近，九月在南徐。秋色明海縣，寒煙生裏閭。夜帆歸楚客，昨日度江書。為問易名叟，垂綸不見魚。
靜法師東齋 王昌齡
築室在人境，遂得真隱情。春盡草木變，雨來池館清。琴書全雅道，視聽已無生。閉戶脫三界，白雲自虛盈。
素上人影塔 王昌齡
物化同枯木，希夷明月珠。本來生滅盡，何者是虛無。一坐看如故，千齡獨向隅。至人非別有，方外不應殊。
遇薛明府謁聰上人 王昌齡
欣逢柏梁故，共謁聰公禪。石室無人到，繩床見虎眠。陰崖常抱雪，枯澗為生泉。出處雖雲異，同歡在法筵。
謁焦煉師 王昌齡
中峰青苔壁，一點雲生時。豈意石堂裏，得逢焦煉師。爐香淨琴案，松影閑瑤墀。拜受長年藥，翩翻西海期。
宿京江口期劉昚虛不至 王昌齡
霜天起長望，殘月生海門。風靜夜潮滿，城高寒氣昏。故人何寂寞，久已乖清言。明發不能寐，徒盈江上尊。
寒食即事 王昌齡
晉陽寒食地，風俗舊來傳。雨滅龍蛇火，春生鴻雁天。泣多流水漲，歌發舞雲旋。西見之推廟，空為人所憐。
九日登高 王昌齡
青山遠近帶皇州，霽景重陽上北樓。雨歇亭皋仙菊潤，謾說陶潛籬下醉，何曾得見此風流。
萬歲樓 王昌齡
江上巍巍萬歲樓，不知經歷幾千秋。年年喜見山長在，誰堪登望雲煙裏，向晚茫茫發旅愁。
夏月花萼樓酺宴應制 王昌齡
土德三元正，堯心萬國同。汾陰備冬禮，長樂應和風。賜慶垂天澤，流歡舊渚宮。樓臺生海上，簫鼓出天中。霧曉筵初接，宵長曲未終。雨隨青幕合，月照舞羅空。玉陛分朝列，文章發聖聰。愚臣忝書賦，歌詠頌絲桐。
送歐陽會稽之任 王昌齡
懷祿貴心賞，東流山水長。官移會稽郡，地邇上虞鄉。緩帶屏紛雜，漁舟臨訟堂。逶迤回溪趣，猿嘯飛鳥行。萬室霽朝雨，千峰迎夕陽。輝輝遠洲映，曖曖澄湖光。白髮有高士，青春期上皇。應須枉車歇，為我訪荷裳。
同王維集青龍寺曇壁上人兄院五韻 王昌齡
本來清淨所，竹樹引幽陰。簷外含山翠，人間出世心。圓通無有象，聖境不能侵。真是吾兄法，何妨友弟深。天香自然會，靈異識鐘音。
東溪玩月 王昌齡
月從斷山口，遙吐柴門端。萬木分空霽，流陰中夜攢。光連虛象白，氣與風露寒。穀靜秋泉響，岩深青靄殘。澄清入幽夢，破影抱空巒。恍惚琴窗裏，松溪曉思難。